PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Pysyviä orgaanisia yhdisteitä koskeva Tukholman yleissopimus, jäljempänä ’yleissopimus’, tuli voimaan 17. toukokuuta 2004. Se hyväksyttiin pysyviä orgaanisia yhdisteitä koskevan Tukholman yleissopimuksen hyväksymisestä Euroopan yhteisön puolesta 14. lokakuuta 2004 tehdyllä neuvoston päätöksellä (2006/507/EY), ja se tuli voimaan Euroopan yhteisössä 14. helmikuuta 2005. Yleissopimuksen tavoitteena on suojella ihmisten terveyttä ja ympäristöä pysyviltä orgaanisilta yhdisteiltä (POP). Yleissopimus muodostaa ennalta varautumiseen perustuvat puitteet, ja sen tarkoituksena on lopettaa pysyvien orgaanisten yhdisteiden tuotanto, käyttö, tuonti ja vienti, huolehtia yhdisteiden turvallisesta käsittelystä ja loppusijoituksesta ja vähentää tiettyjen tahattomasti tuotettujen orgaanisten yhdisteiden päästöjä tai poistaa ne.

Sitoumukset, jotka on annettu yleissopimuksessa sekä neuvoston päätöksellä 259/2004/EY hyväksytyssä, valtiosta toiseen tapahtuvaa ilman epäpuhtauksien kaukokulkeutumista koskevaan vuoden 1979 yleissopimukseen liittyvässä pysyviä orgaanisia yhdisteitä koskevassa pöytäkirjassa, jäljempänä ’pöytäkirja’, on pantu unionin lainsäädännössä täytäntöön Euroopan parlamentin ja neuvoston asetuksella (EY) N:o 2019/1021.

Yleissopimuksen 8 artiklan 1 kohdassa määrätään, että sopimuspuoli voi toimittaa sihteeristölle ehdotuksen kemikaalin sisällyttämisestä yleissopimuksen liitteeseen A, B ja/tai C, minkä jälkeen pysyvien orgaanisten yhdisteiden arviointikomitea, jäljempänä ’POP RC’, arvioi ehdotuksen 8 artiklan 3 ja 4 kohdan mukaisesti. Ehdotuksessa on annettava liitteessä D täsmennetyt tiedot. Sopimuspuolten konferenssi päättää POP RC:n suosituksen perusteella, sisällytetäänkö aine liitteeseen A (lopetus), liitteeseen B (rajoittaminen) ja/tai liitteeseen C (tahaton tuottaminen). Liitteisiin tehtävien muutosten hyväksymismenettelystä määrätään yleissopimuksen 22 artiklassa.

Klooripyrifossin käyttö tehoaineena on kielletty Euroopan unionissa kasvinsuojeluaineissa Euroopan parlamentin ja neuvoston asetuksen (EY) N:o 1107/2009 nojalla ja biosidivalmisteissa Euroopan parlamentin ja neuvoston asetuksen (EU) N:o 528/2012 nojalla. Klooripyrifossia ei myöskään ole rekisteröity Euroopan parlamentin ja neuvoston asetuksen (EY) N:o 1907/2006 mukaisesti eikä sitä näin ollen saa valmistaa eikä saattaa markkinoille unionissa muita käyttötarkoituksia varten määrinä, jotka ovat yksi tonni tai enemmän valmistajaa tai maahantuojaa kohti vuodessa.

Kun otetaan huomioon tiedot klooripyrifossin luontaisista ominaisuuksista, joita on arvioitu yleissopimuksen liitteessä D esitettyjen kriteerien perusteella, voidaan päätellä, että klooripyrifossi on hitaasti hajoava, biokertyvä ja myrkyllinen. Lisäksi klooripyrifossi voi kulkeutua kauas ja sitä on löydetty hyvinkin kaukana, esimerkiksi arktisilta alueilta. Klooripyrifossin hitaasta hajoavuudesta, biokertyvyydestä ja myrkyllisyydestä sekä kaukokulkeutumisesta saatavilla olevien tietojen perusteella esitetään, että klooripyrifossi täyttää yleissopimuksen liitteessä D olevat kriteerit ja sitä olisi sen vuoksi pidettävä pysyvänä orgaanisena yhdisteenä. Arvioinnin yksityiskohdat ovat saatavilla tieteellisessä aineistossa, joka liitetään ehdotukseen klooripyrifossin sisällyttämisestä Tukholman yleissopimuksen liitteeseen A.

Koska klooripyrifossin käyttö tehoaineena kasvinsuojeluaineissa unionissa kiellettiin vasta hiljattain, ei voida sulkea pois sitä, että klooripyrifossia tuotetaan edelleen vientiä varten. Lisäksi näyttää siltä, että klooripyrifossia valmistetaan tai käytetään taikka siitä aiheutuu päästöjä muissa maissa. Koska tämä kemikaali voi kulkeutua ympäristössä kauas, kansallisella tai unionin tasolla toteutetut toimenpiteet eivät riitä turvaamaan ympäristön ja ihmisten terveyden suojelun korkeaa tasoa, vaan tämä edellyttää laajempia kansainvälisiä toimia.

On asianmukaista, että syyskuussa 2021 pidettävässä seuraavassa POP RC:n kokouksessa komissio esittää unionin puolesta Tukholman yleissopimuksen sihteeristölle ehdotuksen klooripyrifossin sisällyttämisestä liitteeseen A. Ehdotusta tarkastellaan yleissopimuksessa esitettyjen kriteerien ja menettelyjen mukaisesti ennen kuin sopimuspuolten konferenssi tekee päätöksen.